P r e d k l a d a c i a    s p r á v a

	Vláda slovenskej republiky na svojom zasadnutí dňa 17. apríla 2002 v uznesení vlády č. 396 v bode B.2 k materiálu Návrh vzorových stanov akciovej spoločnosti so 100 %  majetkovou účasťou štátu, uložila ministrom predložiť na rokovanie vlády správu o výkone práv akcionára v akciovej spoločnosti so 100 % majetkovou účasťou  štátu.
	V pôsobnosti ministerstva zahraničných vecí SR (ďalej MZV SR) bola v súlade s uznesením vlády SR č. 746 z 15 augusta 2001 transformovaná príspevková organizácia Správa služieb diplomatickému zboru na akciovú spoločnosť so 100 % majetkovou účasťou štátu v termíne od 1.10.2001 so základným imaním spoločnosti 1.517.000.000,- Sk. Jediným zakladateľom a akcionárom SSDZ a.s. je MZV SR v zastúpení ministrom zahraničných vecí SR.  Základné imanie je rozdelené na 15.170 akcií pričom menovitá hodnota jednej akcie je 100.000,- Sk. Akcie nie sú verejne obchodovateľné.  Práva a povinnosti akcionára ustanovujú všeobecne záväzné právne predpisy a stanovy spoločnosti. 
Základnými právami akcionára je právo účasti na riadení spoločnosti, na podiele zo zisku a na likvidačnom zostatku po zrušení spoločnosti likvidáciou.
	Akcionár má právo na podiel zo zisku spoločnosti (dividendu), ktorý valné zhromaždenie podľa výsledku hospodárenia určilo na rozdelenie. Za rok 2001 boli vyplatené dividendy akcionárovi MZV SR vo výške 500 tis. Sk. Po odvode daní  MZV SR dividendy dňa 27.6.2002 odviedlo vo výške 425 tis. Sk do príjmu štátneho rozpočtu. 
	Akcionár je tiež zastúpený v 3  člennej dozornej rade, ktorá je   najvyšším kontrolným orgánom spoločnosti, 2 zástupcami. Dozorná rada v rámci kompetencií preskúmava audítorom overenú účtovnú uzávierku, návrh predstavenstva na rozdelenie zisku, finančný plán a plán investícií  a vykonáva ďalšie úkony vo vymedzenom rozsahu Stanov spoločnosti.    
	Predkladaný materiál je informatívny, nebol predmetom pripomienkového konania.